 Generate an article for the following headline: Vanhu Vorasikirwa neMari Vachiyedza Kunotsvaga Mabasa paMuzinda weSouth-Sudan muHarareVanhu vazhinji nemusi weChipiri vakafambira dhongi rakaora kumuzinda weSouth-Sudan muZimbabwe kuBelgravia mushure memashoko aifamba pamadandemutande eFacebook neWhatsApp kuti muzinda uyu wange uchizotora vanhu vanoda mabasa kuti vaende kunyika iyi. Nyika yeSouth Sudan haina kugadzikana sezvo muguta guru renyika iyi reJuba muchigara muine hondo. Vari kurwisana muSouth-Sudan ndevanotsigira mutungamiri wenyika iyi VaSalva Kiir nevaimbova mutevedzeri wavo VaRiek Machar. Vakawanda vaenda kumuzinda uyu muHarare vabva vachiridza tsamwa sezvo mashoko ekuti pange pachida kutorwa vanhu kuti vange vachipinda mabasa anzi ndeemanyepo. Asi aka handi kekutanga vanhu vachiita chipata pata chekuenda pamuzinda uyu sezvo vanamukoti vakambonyeperwa kuti kwaita mabasa muna Chikumi vakaendawo kumuzinda uyu. Gurukota rinoona nezvehutano Dr David Parirenyatwa vakati kunyangwe hurumende yainge yazivisa kuti iri kushanda neSouth-Sudan kutsvagira vanhu mabasa, kusvika parizvino hapana chibvumirano chati chaitwa. Izvi zvakakonzerwawo nekuti pana vanamukoti vanodarika zviuru zvitatu vasina mabasa. Nyaya yekunyeperwa kwavanamukoti yakatozeyiwa mudare reparamende. Mumwe wevanhu vapumha dova vachienda kumuzinda weSouth Sudan ndiVaSamson Chitema avo vati kunyangwe kuSouth Sudan kusina kugadzikana, kuri nani pane kugara muZimbabwe. Muzvare Miriam Mugodhi avo vange vachiratidza kurwadziwa zvikuru pamwe nekushupikana vati vabva kuBulawayo chaiko. Vati vange vatofunga kuti mudzimu wavaona sezvo vaine magwaro anodiwa. . VaPeter Museve avo vakaita zvidzidzo zveMasters vaudza Studio 7 kuti mamiriro aita zvinhu munyika apa kuti vanhu vaende havo kuSouth-Sudan uko kunogara kuchirira pfuti. Studio 7 yataurawo naVaJames Mukomva avo vati havasisina tarisiro yemabasa pasi pehurumende yemutungamiri wenyika VaRobert Mugabe. Kunyangwe zvazvo nyika yeSouth-Sudan ichitevedza tsika dzechiMuslim Mukurru weZimbabwe Democracy Institute, Dr Pedzisai Ruhanya avvanoongorora magariro evanhu pamwe nezvematongerwo enyika vati vana veZimbabwe vazhinji vacho vanotendera muchiKristu havasisina hanya nekwavanowana mabasa. Dr Ruhanya vati kuoma kwehupenyu munyika kuri kuita kuti zvizvarwa zveZimbabwe zvitsvake mabasa chero kwaamuka. Vanoongorora nyaya dzezvehupfumi, VaMasimba Kuchera vaudza Studio 7 kuti hurumende inofanira kudzika mitemo inokwezva vemabhizimisi vekunze nekuti nyika yaenda kumawere. Mashoko aya atsinhirwawo nemunyori mukuru musangano reZimbabwe Congress of Trade Unions VaJaphet Moyo avo vati vashandi vari pamabasa paerizvino havasi kutambiriswa mari dzemihoro uye makambani akawanda ari kuramba achivharwa. Mutungamiri webato rePDP uye vaimbova gurukota rezvehupfumi, VaTendai Biti vanoti zvakawanda zvinoda kuitwa nehurumende kugadzirisa nyaya dzezvehupfumi. Vachitsvaga rutsigiro pasarudzo dzemuna 2013, vebato reZanu PF vakavimbisa kuti vachaumba mabasa anosvika mamiriyoni maviri. Asi kusvika pari zvino makambani ari kuramba achivharwa zvichisiya vazhinji kunyangwe vakadzidza vasina chekubata. Mutungamiri wenyika VaRobert Mugabe vanoti nyaya yezvirango ndiyo iri kupa kuti Zimbabwe itadza kugadzirisa nyaya dzezvehupfumi. Asi nyanzvi munyaya dzezvehupfumi dzinoti VaMugabe ndivo vari kutadza kutungamira zvikuru vachitadza kugadzirisa nyaya dzehuori. Kunyangwe zvazvo Studio 7 isina kukwanisa kutaura nemumiriri wemuzinda weSouth-Sudan muZimbabwe uyo ange asipo, pamukova wemuzinda uyu pange pakanamirwa mapepa ange achizivisa veruzhinji kuti mashoko aishambadzwa ekuti vaitora vanhu vekunoshanda kunyika yavo ange ari emanyepo. Munguva pfupi yapfuura, zvimwe zvizvarwa zveZimbabwe zvakanyeperwa kuti kwainge kwaita mabasa kuKuwait neSaudi Arabia asi zvikazoguma zvobatwa senhapwa munyika idzi. No media source currently available 